Som kun to af de ti tiltalte blev vicepræsidenten for Bandidos i Aalborg frifundet i sag om overfald på Mallorca Bar.

Ved Retten i Aalborg blev otte Bandidos-rockere i dag dømt fængselsstraffe på mellem tre og seks måneders fængsel for tilbage i april at have overfaldet en mindre gruppe Hell Angels-medlemmer på Mallorca Bar i midten af Aalborg. Byretten fandt ikke bevis for, at vicepræsidenten havde været på Mallorca Bar på det pågældende tidspunkt. Han var ikke at se på overvågningsmaterialet fra stedet, og han havde tidligere på dagen været til begravelse af et nært familiemedlem. Præsidenten for Bandidos i Aalborg blev sammen med syv andre medlemmer dømt for overfaldene på de fire Hells Angels-medlemmer og en dørmand. Hells Angels-medlemmer har tidligere været sigtede i sagen, men alle anklager mod dem er sidenhen frafaldet. Den nu frikendte vicepræsidents forsvarer var forståeligt tilfreds med dagens afgørelse, og det samme var hans klient. - Han er jublende glad. Han har været varetægtsfængslet i flere måneder, og det har været hårdt for både ham og hans familie, siger Erbil Kaya, der videre fortæller, at han nu vil kræve erstatning på sin klients vegne.